
Aktualu: besidomintiems asbestinių stogų dangų keitimu
 

2011 m. gruodžio 27 d. žemės ūkio ministro įsakymu Nr. 3D-943 patvirtintos Lietuvos kaimo plėtros 2007–2013 metų programos priemonės „Kaimo atnaujinimas ir plėtra“ veiklos „Asbestinių stogų dangos keitimas“ įgyvendinimo planavimo būdu taisyklės. 
Asbestinių stogų dangų keitimui iš Programos skirta 60 mln. Lt, numatant didžiausią paramos sumą vienam projektui – 10 000 litų ir nustatant 50 proc. paramos intensyvumą. Paraiškų surinkimas pradedamas 2012 m. sausio 16 d. ir truks iki kovo 30 d. Kaimo gyventojai, pageidaujantys pasinaudoti ES parama pagal šią priemonę, paraiškas galės teikti Nacionalinės mokėjimo agentūros prie Žemės ūkio ministerijos Kaimo plėtros ir žuvininkystės programų departamento Teritorinio paramos administravimo skyriams. 
Numatyta remiama veikla – kaimo vietovėje esančių gyvenamųjų namų, priklausančių fiziniams asmenims, asbestinių stogų dangos keitimas (ūkiniai pastatai nebus remiami.)

Tinkamumo kriterijai paramai gauti
· parama teikiama tik fiziniams asmenims, kurie ne mažiau kaip  penkerius  metus iki paramos paraiškos pateikimo nuolatinę gyvenamąją vietą deklaruoja kaimo vietovėje, kurios gyventojų skaičius neviršija 6 000 gyventojų (parama neteikiama, jeigu projekto įgyvendinimo vieta – savivaldybės centras arba sodo bendrija. Miesto gyventojams parama nebus teikiama)
· pareiškėjas yra iš savivaldybės, kuri turi patvirtintą programą (kaip nurodyta Asbesto šalinimo programos, patvirtintos Lietuvos Respublikos Vyriausybės 2008 m. balandžio 17 d. nutarimu Nr. 351 (Žin., 2008, Nr. 48-1777),  priedo 2.2. priemonėje) „Savivaldybės paramos asbesto turintiems gaminiams šalinti iš viešojo naudojimo ir gyvenamųjų pastatų programa“;

·  nekilnojamasis turtas (gyvenamasis namas), į kurį investuojama, yra inventorizuotas pagal Asbesto turinčių gaminių inventorizacijos tvarkos aprašą;
· nekilnojamasis turtas (gyvenamasis namas) priklauso pareiškėjui arba jo sutuoktiniui asmeninės nuosavybės teise, sutuoktinių bendrosios dalinės arba sutuoktinių bendrosios jungtinės nuosavybės teise;
· pareiškėjas kartu su paramos paraiška turi pateikti paprastojo remonto aprašą, kaip nustatyta Lietuvos Respublikos statybos įstatymo (Žin., 1996, Nr. 32-788; 2001, Nr. 101-3597) (toliau – Statybos įstatymas) 20 straipsnio 1 dalies 9 punkte.
Tinkamos finansuoti išlaidos
Tinkamomis finansuoti išlaidomis pripažintos tos išlaidos, kurios pareiškėjo padarytos įgyvendinant projektą, ne anksčiau kaip po paramos paraiškos pateikimo datos. 
Nustatytos šios išlaidų kategorijos:
· Asbestinių atliekų transportavimo iki utilizavimo vietos paslaugų pirkimas.

· Statybinių (stogo  keitimo) medžiagų įsigijimas (izoliacinis sluoksnis, stogo danga, kraigas, vėjalentės, karnizai–laštakiai, lietaus nuvedimo sistema, sniego užtvara).

Statybos darbai nebus finansuojami (nei atliekami ūkio, nei  rangos ar mišriu būdu).

Jeigu bus surinkta daugiau paraiškų, nei už skirtą 60 mln. Lt sumą, bus atliekamas pirmumo vertinimas remiantis šiais pirmumo kriterijais:
1. Pareiškėjas nėra gavęs ES investicinės paramos žemės ūkiui ir kaimo plėtrai (pagal BPD ir Lietuvos kaimo plėtros 2007–2013 metų programą);

2.  Pareiškėjas yra kaimo gyventojas, turintis daugiavaikę šeimą.

3.  Pareiškėjas yra kaimo gyventojas, turintis  mažamečių ir (arba)  kaimo mokyklą lankančių vaikų.

4.  Pareiškėjas vykdo ekonominę ir (ar) profesinę veiklą kaimo vietovėje ne mažiau kaip dvejus pastaruosius metus iki paraiškos pateikimo

5.  Pareiškėjas yra grįžęs iš emigracijos.

	 Cituojant pranešimus, šaltinį prašome nurodyti.

